ก.ล.ต.เปิดเฮียริ่งปรับระบบใบอนุญาตธุรกิจหลักทรัพย์
ก.ล.ต.เปิดเฮียริ่งแก้ไขกฎกระทรวงการขอใบอนุญาตธุรกิจหลักทรัพย์ หวังเพิ่มความยืดหยุ่น-รองรับธุรกิจในอนาคต
8 พ.ย. 2560

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นการแก้ไขกฎกระทรวงเกี่ยวกับการขอใบอนุญาตธุรกิจหลักทรัพย์ จากระบบที่ให้ผู้มีใบอนุญาตทำธุรกิจตามกลุ่มประเภทธุรกิจที่สำนักงานกำหนด เป็นระบบที่ขอรับใบอนุญาตเฉพาะเท่าที่จำเป็นตามรูปแบบธุรกิจ เพื่อเพิ่มความยืดหยุ่นและรองรับธุรกิจในอนาคต
โดย ก.ล.ต. เปิดรับฟังความคิดเห็นหลักการและร่างกฎกระทรวงเกี่ยวกับการปรับปรุงการขอรับใบอนุญาตธุรกิจหลักทรัพย์ โดยผู้ขอรับใบอนุญาตสามารถเลือกขอได้ตามรูปแบบการทำธุรกิจของตน ซึ่งจะสามารถรองรับธุรกิจหลักทรัพย์ที่จะเกิดขึ้นได้ทุกประเภทในอนาคต
รวมถึงเปิดโอกาสให้มีผู้ประกอบธุรกิจที่จะเข้ามาช่วยอำนวยความสะดวกให้แก่ผู้ลงทุนเพิ่มขึ้น อันเป็นการส่งเสริมการแข่งขันในตลาดทุน ซึ่งสอดคล้องกับนโยบาย ease of doing business ของภาครัฐ การปรับปรุงครั้งนี้ ยังคงคุณสมบัติของผู้ที่จะได้รับใบอนุญาตไว้เช่นเดิม และปรับปรุงให้ค่าธรรมเนียมไม่เป็นภาระเกินควรต่อผู้ประกอบธุรกิจด้วย
สำหรับแนวการปรับระบบการขอใบอนุญาตในครั้งนี้ จะเป็นการขอใบอนุญาตที่จำเป็นต้องใช้ในการประกอบธุรกิจที่ต้องการในคราวเดียว เช่น บริษัทต้องการประกอบธุรกิจการเป็นนายหน้าซื้อขายตราสารทุน และตราสารหนี้ บริษัทก็สามารถยื่นขอใบอนุญาตประกอบธุรกิจหลักทรัพย์เฉพาะประเภทดังกล่าวจากรัฐมนตรีว่าการกระทรวงการคลังได้
ทั้งนี้หากต่อไปต้องการประกอบธุรกิจหลักทรัพย์ประเภทอื่น ก็สามารถยื่นขอใบอนุญาตเพิ่มเติมได้ จากระบบเดิมที่เป็นการขอใบอนุญาตตามกลุ่มประเภทธุรกิจที่สำนักงานกำหนด
นอกจากนี้ จะมีการปรับปรุงการเก็บค่าธรรมเนียมที่ผู้ยื่นคำขอรับใบต้องชำระให้แก่สำนักงาน โดยอัตราค่าพิจารณาคำขอรับใบอนุญาต 30,000 บาท ต่อประเภทธุรกิจ ต่อการยื่นขอรับใบอนุญาตในแต่ละครั้ง และยกเลิกการเก็บค่าใบอนุญาตแรกเข้า เพื่อไม่ให้เป็นภาระเกินจำเป็น โดยจะมีการเยียวยาผลกระทบต่อผู้ประกอบธุรกิจที่ชำระค่าใบอนุญาตตามกฎกระทรวงปัจจุบันตามหลักเกณฑ์ที่กำหนดด้วย